Vruntliken grot vorgescreven mit begeringe alles gudes. Wetet, erwerdigen heren unde guden gunnere, borgermeystere unde radmen der stad Revele, dat vor my is gewest Laurencius, eyn maderbakke, unde berichtede my, wo dat sine dochter, wisersche desses breves, hevet gemisset in juwer haven eynen hoyken, ij elen Tomasches, enen ketel, j kanne unde noch ander dink, dat eer genomen wart, also se jw ok eer muntliken berichtet hevet unde noch wol berichtet. Worumme bidde ik jw, guden vrunde, dat gy wol don umme myner bede willen unde helpen der vorscreven Katerinen, Laurencius dochter, dat eer dat ere wedder werde. Welk ik gerne jegen jw vorschulden wil in sodan eynem gelike edder an eynem groteren. Ik bevele jw Gode dem almechtigen to ewigen tiiden. Gescreven uppe Rasaborgh des donredages na sunte Mertens dage. Otto Pogwisch, ritter. Adress: Den erwerdigen heren, den borgermeysteren unde den radmannen der stad Revele, detur littera.